ROZHODNUTIE KOMISIE
z 19. januára 2005
týkajúce sa konania podľa článku 81 Zmluvy o ES a článku 53 Dohody o EHP proti spoločnostiam Akzo Nobel NV, Akzo Nobel Nederland BV, Akzo Nobel Chemicals BV, Akzo Nobel Functional Chemicals BV, Akzo Nobel Base Chemicals AB, Eka Chemicals AB a Akzo Nobel AB spoločne a jednotlivo, Clariant AG a Clariant GmbH spoločne a jednotlivo, Elf Aquitaine SA a Arkema SA spoločne a jednotlivo a Hoechst AG
(Vec C.37.773 - MCAA)
[oznámené pod číslom K(2004) 4876]
(Len anglický, nemecký a francúzsky text je autentický)
(Text s významom pre EHP)
(2006/897/ES)
Komisia prijala 19. januára 2005 rozhodnutie týkajúce sa konania podľa článku 81 Zmluvy o ES a podľa článku 53 Dohody o EHP. V súlade s ustanoveniami článku 30 nariadenia Rady (ES) č. 1/2003 (1) Komisia týmto uverejňuje názvy strán a hlavný obsah rozhodnutia, vrátane všetkých uložených pokút, so zreteľom na legitímny záujem podnikov o ochranu ich obchodných záujmov. Verziu úplného znenia rozhodnutia, ktorá nemá dôverný charakter, možno nájsť v platných jazykoch prípadu a v pracovných jazykoch Komisie na internetovej stránke GR pre hospodársku súťaž: http://europa.eu.int/comm/competition.
I. ZHRNUTIE PORUŠENIA
(1)
Rozhodnutie je určené spoločnostiam Akzo Nobel NV, Akzo Nobel Nederland BV, Akzo Nobel Chemicals BV, Akzo Nobel Functional Chemicals BV, Akzo Nobel Base Chemicals AB, Eka Chemicals AB a Akzo Nobel AB (ďalej len „Akzo“) spoločne a jednotlivo, Clariant AG a Clariant GmbH (ďalej len „Clariant“) spoločne a jednotlivo, Elf Aquitaine SA (ďalej len „Elf Aquitaine“) a Arkema SA (ďalej len „Arkema“, predtým Atofina SA) spoločne a jednotlivo a Hoechst AG (ďalej len „Hoechst“).
(2)
Odkazy v tomto zhrnutí sa budú vzťahovať väčšinou na spoločnosť Atofina SA (alebo „Atofina“) a nie na spoločnosť Arkema, aj keď je adresátom tohto rozhodnutia, pretože Atofina bol názov používaný počas správneho postupu.
(3)
Adresáti sa podieľali na jedinom a pokračujúcom porušení v rozpore s článkom 81 Zmluvy o založení Európskeho spoločenstva (ďalej len „Zmluva o ES“ alebo „Zmluva“) a od 1. januára 1994 článku 53 ods. 1 Dohody o Európskom hospodárskom priestore (ďalej len „Dohoda o EHP“), ktorá sa vzťahuje na celé územie EHP.
(4)
Komisia iniciovala prešetrovanie odvetvia výroby MCAA v celom EHP po tom, čo v decembri 1999 dostala od spoločnosti Clariant žiadosť o zhovievavosť. Prešetrovanie odhalilo, že kartel trval minimálne od 1. januára 1984 do 7. mája 1999.
(5)
Kyselina chlóroctová (alebo „MCAA“) je reaktívnou organickou kyselinou, ktorá je chemickým medziproduktom používaným pri výrobe čistiacich prostriedkov, lepidiel, textilných pomocných látok a zahusťovacích prostriedkov používaných v potravinárskom, farmaceutickom a kozmetickom priemysle.
(6)
Za geografický trh bol pokladaný EHP. Hodnota tohto trhu bola v roku 1988, ktorý bol posledným rokom porušenia, približne 121 miliónov EUR. Počas obdobia prešetrovania boli takmer všetky časti spoločného trhu a EHP pod vplyvom kartelu.
(7)
V zmysle organizácie kartelu možno kontakty medzi hlavnými výrobcami MCAA sledovať už od konca 70. a od začiatku 80. rokov. V tomto štádiu boli kontakty do veľkej miery dvojstranné a týkali sa výmeny informácií o zákazníkoch a cenách.
(8)
Do začiatku až polovice 80. rokov sa začali organizovať mnohostranné stretnutia a dohovory sa stali pevnejšími s cieľom udržiavania príslušných trhových podielov účastníkov. Účastníkmi v tomto štádiu boli spoločnosti Hoechst, Akzo a Atochem SA (následne Atofina SA, teraz známa ako Arkema). Spoločnosť Clariant sa pridala v roku 1997, potom čo prevzala aktivity v oblasti MCAA od spoločnosti Hoechst.
(9)
V tomto čase sa účastníci stretávali 2 až 4 razy za rok na mnohostrannom základe, pričom sa stretnutia organizovali systémom rotácie v príslušných krajinách zúčastnených podnikov. Udržiavali sa aj dvojstranné stretnutia a účastníci sa tiež stretali počas osobitných stretnutí a spoločenských príležitostí.
(10)
Kartel sa stal formalizovanejším v roku 1993 s cieľom, že bude mať transparentnejšiu štatistiku, skoncuje s podvádzaním, bude mať vyššiu kontrolu predávajúceho personálu a zavedie systém kompenzácií. Medzi účastníkmi sa zaviedol aj formálny systém štvrťročnej výmeny údajov o predaji a cenách.
(11)
Okrem toho sa v snahe zdôvodniť vymieňané údaje o trhu účastníci nadviazali kontakt so štatistickou organizáciou [...] (ďalej len „[...]“). Organizácia [...] poskytovala súhrnné štatistiky o trhu a účastníci sa stretávali so zástupcom organizácie [...] dvakrát ročne, zvyčajne v [...], aby si prediskutovali niektoré záležitosti týkajúce sa tohto odvetvia.
(12)
Tieto legitímne stretnutia však slúžili na krytie skutočného účelu zhromaždení, ktorým bolo, aby sa jednotlivé strany stretli a prediskutovali zavedenie kartelu. Tieto protiprávne stretnutia sa zvyčajne vykonávali tesne pred stretnutím s organizáciou [...] na osobitnom mieste. Od roku 1994 do roku 1999 sa naplánovalo 13 stretnutí s organizáciou [...], hoci sa zdá, že posledné stretnutie sa zrušilo.
(13)
Aj keď sa organizácia kartelu mohla počas svojho trvania zmeniť, základné vlastnosti zostali tie isté. Patrilo sem rozdelenie objemov predaja a zákazníkov na udržanie si trhových podielov. Trhové podiely boli dodatočne zabezpečené mechanizmom náhrad medzi stranami v prípade nadmerného alebo nedostatočného predaja. Vykonávala sa významná výmena informácií o predaji a cenách a existuje dôkaz o spoločných zvýšeniach cien.
II. POKUTY
(14)
Porušenie spočívalo v prideľovaní kvót zákazníkov a objemov predaja, dohôd o spoločnom zvýšení cien, vytvorení kompenzačných mechanizmov na zabezpečenie implementácie kvót, vo výmene údajov o objemoch predaja a cenách predaja a v účasti na pravidelných stretnutiach, tak mnohostranných, ako aj dvojstranných, rovnako ako aj v ostatných kontaktoch na zabezpečenie riadneho fungovania kartelu. Tieto spôsoby konania sú už svojou povahou veľmi závažným porušením článku 81 Zmluvy o ES a článku 53 ods. 1 Dohody o EHP.
(15)
Kartelovú dohodu zaviedli výrobcovia, ktorí počas relevantného obdobia pokrývali úplnú väčšinu spoločného trhu a EHP po 1 januári 1994. Kartel preto musel mať vplyv na spoločný trh a trh v EHP v oblasti MCAA .
(16)
Z dôvodu prešetrovaného konania Komisia dospela k názoru, že adresáti tohto rozhodnutia sa dopustili veľmi závažného porušenia článku 81 Zmluvy o ES a článku 53 ods. 1 Dohody o EHP.
(17)
Podniky boli rozdelené do rôznych kategórií podľa svojho relatívneho významu na trhu, aby sa zohľadnila ich špecifická váha a tým reálny vplyv každého podniku na trh.
(18)
Za základ porovnávania relatívneho významu podniku na príslušnom trhu Komisia považovala za vhodné uplatniť ako základ obrat produktu v celom EHP. Porovnanie sa vykonalo na základe obratu výrobku v celom EHP za posledný plný rok porušenia: rok 1998 pre všetky podniky okrem spoločnosti Hoechst, pre ktorú bol referenčným rokom rok 1996, pretože trh s MCAA opustila v polovici roku 1997.
(19)
Hlavnými výrobcami MCAA na trhu EHP v roku 1998 boli spoločnosti Akzo, Clariant a Atofina, pričom príslušné približné trhové podiely boli u jednotlivých spoločností 44 %, 34 % a 17 %. Spoločnosť Hoechst mala v roku 1996 trhový podiel 28 %, predtým, než opustila trh s MCAA v polovici roku 1997. Podniky sa preto rozdelili do troch kategórií. Prvá kategória: spoločnosť Akzo; druhá kategória: spoločnosti Hoechst a Clariant; tretia kategória: spoločnosť Atofina.
(20)
V rámci kategórie veľmi vážneho porušenia umožňuje škála možných pokút uložiť pokuty na úrovni, ktorá zabezpečuje ich dostatočný odstrašujúci účinok so zreteľom na veľkosť príslušného podniku. V tomto smere Komisia poznamenala, že v roku 2003 bol obrat spoločnosti Atofina/Elf Aquitaine 84,5 miliárd EUR a spoločnosti Akzo 13 miliárd EUR. Komisia preto pokladala za primerané násobiť pokutu pre spoločnosti Atofina/Elf Aquitaine koeficientom 2,5 a pokutu pre spoločnosť Akzo koeficientom 1,5.
(21)
Spoločnosti Akzo a Atofina sa dopustili porušenia s dlhodobým trvaním. Kartelu sa zúčastnili od januára 1984 do mája 1999, t.j. 15 rokov a štyri mesiace. To oprávňuje zvýšenie základnej výšky pokuty pre obidva podniky o 150 %.
(22)
Spoločnosť Hoechst sa tiež dopustila porušenia počas dlhého obdobia tým, že sa zúčastnila na protiprávnych dohodách od januára 1984 do konca júna 1997, resp. počas obdobia 13 rokov a 6 mesiacov, čo oprávňuje zvýšenie základnej výšky pokuty o 135 %.
(23)
Účasť spoločnosti Clariant sa obmedzila na obdobie od júla 1997, keď získala aktivity v oblasti MCAA od spoločnosti Hoechst, do mája 1999. Preto sa na karteli zúčastnila 1 rok a 10 mesiacov, čo oprávňuje na zvýšenie základnej výšky pokuty o 15 %.
(24)
V čase porušenia dvaja z adresátov tohto rozhodnutia už boli predmetmi predchádzajúcich rozhodnutí Komisie vo veci kartelov. Spoločnosť Hoechst bola adresátom rozhodnutí Komisie vo veciach PVC II (94/599/ES; 27. júla 1994) a Dyestuffs (69/243/EHS; 24. júla 1969). Spoločnosť Atofina bola tiež adresátom rozhodnutia o PVC II. Tieto priťažujúce okolnosti oprávnili zvýšenie základnej výšky pokuty uloženej spoločnostiam Hoecht a Atofina o 50 %.
(25)
Spoločnosť Akzo vydala dobrovoľné vyhlásenia, ktoré umožnili Komisii dospieť k záveru, že spoločnosti Eka Nobel AB, Eka Nobel Skoghall AB a Nobel Industrier AB (teraz v Eka Chemicals AB, Akzo Nobel Base Chemicals AB, resp. Akzo Nobel AB) sa nezávisle zúčastňovali na karteli od 15. júna 1993, kým sa 25. februára 1994 nestali súčasťou skupiny Akzo. V dôsledku odhalení spoločnosti Akzo, táto spoločnosť riskovala vyššiu pokutou, než by bola pokuta bez jej spolupráce. Komisia preto považovala za vhodné, vzhľadom na zásadu spravodlivosti a zvláštnych okolností prípadu, znížiť pokutu uvedených spoločností za ich nezávislé konanie na nulu.
(26)
Traja z adresátov (spoločnosti Akzo, Atofina a Clariant) tohto rozhodnutia spolupracovali s Komisiou na rôznych stupňoch prešetrovania konania o porušení s cieľom dosiahnuť priaznivý prístup uvedený v oznámení Komisie o zhovievavosti z roku 1996 (2).
(27)
Oznámenie o zhovievavosti sa v rozhodnutí uplatňuje takto:
1. Neuloženie pokuty alebo veľmi podstatné zníženie jej výšky („oddiel B“: zníženie od 75 % do 100 %)
(28)
Prvým podnikom, ktorý predložil rozhodujúci dôkaz o existencii tajného kartelu ovplyvňujúceho odvetvie MCAA v EHP, bola spoločnosť Clairant. Táto informácia bola poskytnutá v oznámení a spoločnosť Clariant predložila dôkaz 6. decembra 1999. Tieto dôkazy umožnili Komisii vykonať prešetrovanie v priestoroch spoločností Akzo a Atofina. Spoločnosť Clariant tiež splnila ostatné podmienky oddielu B: skončila účasť v karteli, plne spolupracovala počas vyšetrovania a nebola pôvodcom kartelu. Rozhodnutie zohľadnilo všetky tieto prvky pri stanovení zníženia o 100 % pokuty, ktorú by uložila spoločnostiam Clariant AG a Clariant GmbH, ak by s Komisiou nespolupracovali.
2. Podstatné zníženie výšky pokuty („oddiel C“: zníženie od 50 % do 75 %)
(29)
Spoločnosť Akzo ani spoločnosť Atofina nesplnili podmienky uvedené v oddiele C oznámenia o zhovievavosti.
3. Významné zníženie pokuty („oddiel D“: zníženie od 10 % do 50 %)
(30)
Spoločnosť Akzo, ako aj spoločnosť Atofina spolupracovali s Komisiou.
(31)
Spoločnosť Atofina úzko spolupracovala s Komisiou, a preto splnila podmienky pre významné zníženie výšky pokuty, keďže bola druhým podnikom, ktorý poskytol Komisii informácie a dôkazy, ktoré významne prispeli k vytvoreniu kartelu. Okrem toho spoločnosť Atofina nepopierala skutočnosti, o ktoré sa opierala pri vytvorení kartelu. Informácie a dôkazy poskytnuté spoločnosťou Atofina boli podrobné a Komisia sa o ne do veľkej miery opierala pri tomto rozhodnutí. Spoločnosť Atofina splnila podmienky uvedené v oddiele D a jej spolupráca sa odzrkadľuje v znížení výšky pokuty, ktorá by inak bola uložená, o 40 %.
(32)
Spoločnosť Akzo splnila podmienky významného zníženia pokuty, pretože bola tretím podnikom, ktorý poskytol Komisii informácie a dôkazy, ktoré potvrdili existenciu kartelu v oblasti MCAA. Spoločnosť Akzo nepopierala skutočnosti, o ktoré sa Komisia opierala. Komisia dospela k názoru, že spoločnosť Akzo splnila podmienky uvedené v oddiele D. Informácie a dôkazy poskytnuté spoločnosťou Akzo boli podrobné, Komisia sa o ne opierala, a to sa odzrkadlilo v znížení výšky pokuty, ktorá by inak bola uložená, o 25 %.
(33)
Uvedené spoločnosti porušili článok 81 Zmluvy prideľovaním objemových kvót, prideľovaním kvót zákazníkov, odsúhlasením spoločného zvyšovania cien, odsúhlasením kompenzačného mechanizmu, výmenou informácií o objemoch predaja a o cenách a účasťou na pravidelných stretnutiach a ostatných kontaktoch s cieľom odsúhlasiť a zaviesť uvedené reštrikcie. Konanie uvedených podnikov predstavuje aj porušenie článku 53 ods. 1 Dohody o EHP z 1. januára 1994.
(a)
Spoločnosti Akzo Nobel Chemicals BV, Akzo Nobel Functional Chemicals BV, Akzo Nobel Nederland BV a Akzo Nobel NV od 1. januára 1984 do 7. mája 1999;
(b)
Spoločnosti Akzo Nobel Base Chemicals AB, Eka Chemicals AB a Akzo Nobel AB od 15. júna 1993 do 7. mája 1999;
(c)
Spoločnosť Hoechst AG od 1. januára 1984 do 31. júna 1997;
(d)
Spoločnosti Elf Aquitaine a Arkema SA (predtým známa ako Atofina SA) od 1. januára 1984 do 7. mája 1999;
(e)
Spoločnosti Clariant AG, Clariant GmbH od 1. júla 1997 do 7. mája 1999.
(34)
Za tieto porušenia sa uložili pokuty:
(a)
spoločnostiam Akzo Nobel Chemicals BV, Akzo Nobel Nederland BV, Akzo Nobel NV, Akzo Nobel Functional Chemicals BV, Akzo Nobel Base Chemicals AB, Eka Chemicals AB a Akzo Nobel AB
84,38 milióna EUR;
(b)
spoločnosti Hoechst AG
74,03 milióna EUR;
(c)
spoločnostiam Elf Aquitaine SA a Arkema SA (predtým Atofina SA) spoločne a jednotlivo
45,00 miliónov EUR;
(d)
spoločnosti Arkema SA (predtým Atofina SA)
13,50 miliónov EUR;
(e)
spoločnostiam Clariant AG a Clariant GmbH spoločne a jednotlivo
0 miliónov EUR.
Spoločnosti Akzo Nobel Base Chemicals AB, Eka Chemicals AB a Akzo Nobel AB budú spoločne a jednotlivo povinné zaplatiť pokutu uloženú v písmene a) prvého odseku do výšky 50,63 miliónov EUR. Ostatné spoločnosti Akzo vymenované v uvedenom bode budú povinné spoločne a jednotlivo zaplatiť plnú výšku pokuty.
(35)
Podniky uvedené v bode 1 okamžite ukončia porušenie, pokiaľ tak už neurobili. Zdržia sa opakovania akejkoľvek činnosti alebo akéhokoľvek konania, ako je zistené porušenie v tomto prípade, a prijatia akéhokoľvek opatrenia s rovnakým cieľom alebo účinkom.